กรุงเทพประกันชีวิตตั้งเป้าเบี้ยรับปีนี้โต20%
กรุงเทพประกันชีวิตตั้งเป้าเบี้ยรับรวมปี 2554 เติบโต 20% เป็น 3.59 หมื่นล้านบาท
10 มี.ค. 2554

กรุงเทพประกันชีวิตตั้งเป้าเบี้ยรับรวมปี 2554 เติบโต 20% เป็น 3.59 หมื่นล้านบาท 
น.ส.อุษณีย์ ลิ่วรัตน์ นักวิเคราะห์ บริษัทหลักทรัพย์เอเซีย พลัส วิเคราะห์ บริษัทกรุงเทพประกันชีวิต(BLA) ว่า จากการออกเยี่ยมบริษัทกรุงเทพประกันชีวิต ผู้บริหารได้ให้ความเชื่อมั่นเกี่ยวกับแผนการเติบโตเชิงรุกของธุรกิจต่อเนื่องในปี 2554 โดยตั้งเป้าการเติบโตของเบี้ยประกันภัยรับรวมในเชิงรุก 20% หรือ 3.59 หมื่นล้านบาท จากปี 2553 ที่มีเบี้ยรับรวม 2.59 หมื่นล้านบาท ซึ่งเติบโตสูงกว่าการเติบโตของอุตสาหกรรมที่ประเมินไว้เพียง 15% แบ่งเป็นการเติบโตของเบี้ยประกันภัยรับปีแรก 19% ผ่านช่องทางการจำหน่ายทางธนาคารเป็นหลักถึง 24% 
สำหรับ ช่องทางการจำหน่ายที่เป็นตัวแทนนั้น คาดว่าการเติบโตยังเป็นไปอย่างต่อเนื่องแต่ในอัตราที่ชะลอตัวลงมากเหลือเพียงแค่ 6% ขณะที่เบี้ยประกันภัยรับปีต่อไปยังคงคาดหมายการเติบโตต่อเนื่องอีก 20%
น.ส.อุษณีย์ กล่าวว่า ปี 2553 ที่ผ่านมาบริษัทกรุงเทพประกันชีวิตมีการเติบโตเชิงรุก โดยเบี้ยรับรวมเพิ่มขึ้น 32.2% มาอยู่ที่ 2.59 หมื่นล้านบาท สูงกว่าการเติบโตของอุตสาหกรรมที่ระดับ 14.3% ส่งผลให้สามารถเพิ่มส่วนแบ่งตลาดของเบี้ยประกันภัยรับรวมปีแรกผ่านช่องทางการขายผ่านธนาคารขึ้นสู่อันดับหนึ่ง ที่ 24.78% และเพิ่มส่วนแบ่งตลาดของเบี้ยประกันภัยรับรวมทั้งหมดผ่านช่องทางธนาคารขึ้นสู่อันดับ 2 ที่ระดับ 20.69% ของมูลค่าตลาดรวม โดยอาศัยจุดแข็งคือการขายผ่านช่องทางธนาคารด้วยเครือข่ายสาขาของธนาคารกรุงเทพที่มีอยู่ถึง 990 แห่งทั่วประเทศ
นอกจากนี้ การออกผลิตภัณฑ์ประกันชีวิตที่ตรงกับความต้องการของตลาดในไตรมาส 4 ของปี 2553 ที่ผ่านมาซึ่งได้รับการยอมรับอย่างมาก ได้แก่ เกณฑ์เฟิรส์ 248 ที่มีระยะเวลาการจ่ายเบี้ยประกันสั้นเพียง 2 ปี แต่ให้ความคุ้มครองนานถึง 10 ปี และสามารถนำไปลดหย่อนภาษีเงินได้บุคคลธรรมดาประจำปีได้